আন্তর্জাতিক পুলিশ সংস্থা ইন্টারপোলের প্রধান মেং হংওয়েই এক সপ্তাহ ধরে নিখোঁজ রয়েছেন বলে জানিয়েছে তাঁর পরিবার। সংস্থাটির সদর দপ্তর ফ্রান্সের লিঁও শহর থেকে এক সপ্তাহ আগে নিজ দেশ চীনের উদ্দেশে রওনা দেওয়ার পর থেকে তাঁর কোনো হদিস মিলছে না বলে জানিয়েছেন মেং হংওয়েইয়ের স্ত্রী। ফরাসি পুলিশ এ বিষয়ে তদন্ত শুরু করেছে। স্ত্রীকে বিশেষ নিরাপত্তা দিয়ে হংওয়েইয়ের নিখোঁজের ব্যাপারে তদন্ত শুরু হয়েছে বলে শুক্রবার ফ্রান্সের স্বরাষ্ট্র মন্ত্রণালয় জানিয়েছে।